**Johtokunnan kevään uutiskirje**

KaPyn 105:s toimintavuosi on nyt hyvässä vauhdissa ja Hansavalkaman sekä Vanttilankin kenttä ovat täynnä toimintaa iltaisin ja viikonloppuisin. KaPylla on tänä vuonna 38 kpl joukkuetta piirisarjojen eri tasoilla ja lisenssipelaajia kaikkiaan jo lähemmäs 500. Kun otetaan muutkin aikuisjäsenet mukaan laskuihin, puhutaan jo yli viidensadan jäsenen Seurasta. Hienoja ja ennätyksellisiä lukuja Seuran pitkässä historiassa!

Alkuvuoden toimihenkilökoulutusten ja kauden avaustapahtuman jälkeen Johtokuntaa on työllistänyt omin voimin tehtävä Seuran ilmeenuudistus. Logo on jo vaihtunut ja seuraavaksi ovat vuorossa uudistetut nettisivut. Tavoitteena on saada uudet sivut näkyviin kesään mennessä. Nettisivujen myötä on tarkoituksena avata myös Seuran oma verkkokauppa ns. fanituotteille, mistä alkumakua on jo saatu erillisillä huppari- ja T-paitatilauksilla.

KaPyn järjestämät perinteiset päiväkotifutistapahtumat toukokuun alussa keräsivät taas n.250 lasta liikkumaan Hansavalkaman ja Vanttilan kentille. Lisäksi Kauklahden alueen 1-2 luokkien tytöille järjestettiin toista kertaa tyttöfutisturnaus 8.5 ja mukaan oli ilmoittautunut peräti 17 joukkuetta ja yli 150 tyttöä, joka on reilusti enemmän kuin edellisenä vuonna! Toivottavasti osa näistä ilmoittautuu meidän joukkueisiin mukaan.

Kesäkuu alkaa perinteisillä päiväkesäleireillä Hansavalkamassa noin 70 pelaajan ja 10 ohjaajan voimin. Kesäkuun puolivälissä järjestetään KaPy Cup nuoremmille ikäluokille. Tavoitteena oli saada Seuran ikävuosien mukaiset 105 joukkuetta turnaukseen, mutta on 70 ilmoittautuneen joukkueen määrä hieno sekin. Useat KaPyn joukkueet osallistuvat vielä myös moniin turnauksiin, kuten perinteisiin Stadi- ja Hesa Cupiin, joten vauhtia ja kivoja hetkiä jalkapallon parissa riittää – etenkin meille aikuisille 😊

Lopuksi yleismainostus Seuran sponsoreiden suuntaan. Tänä vuonna meillä on yhteistyötä ja meitä tukevat tahot ovat Cafe Brunnsdal, Espoon Rengaspiste, K-market Kauklahti, OmaDesign Studio sekä Stadium. Käytetään heidän palvelujaan jälleen aktiivisesti hyväksi.

Johtokunta kokousti neljä kertaa kevään aikana ja kokoustaa seuraavan kerran taas elokuussa. Toivotamme kaikille joukkueille tsemppiä harjoitteluun ja menestystä kevään ja kesän peleihin!

t. Johtokunta

Tapahtumakalenteri loppuvuodelle 2019

3.6. - 7.6. kesäleiri

10.6. - 14.6. kesäleiri

6. - 9.6. Stadi Cup

15. - 16.6. KaPy Cup

8. - 13.7. Hesa Cup

5.8. - 7.8. mahdollisesti lyhyt ‘back to school’ -kesäleiri klo 9 - 15

vko 44 koko seuran vanhempainilta, EYL - ensin yhteisesti ja heti perään joukkueiden vanh.illat

vko 47 kauden päättäjäiset, EYL